Sciant omnes presentes litteras inspecturi quod Johannes, prior de Arbosio, de communi laude et consensu fratrum suorum in prioratu Sancti Justi de Arbosio secum Deo serviencium, retinuit et recepit in francum hominem suum Stephanum, filium et alumpnum domini Girardi Berthier de Arbosio, presbiteri, et ipsum St., cum omnibus bonis suis, predictus G., pater suus, contulit et concessit imperpetuum dicto priori et prioratui Sancti Justi de Arbosio, eodem Stephano uoluntate spontanea consenciente et laudante. Dictus autem prior, pensata vtilitate domus sue de Arbosio, albergauit ipsum Stephanum de domo que fuit quondam domini Adam de Plateria, presbiteri, et de cellario eiusdem domus et de orto contiguo eidem domui a parte grangie predicti prioratus, et de vinea sita in territorio de la Combe juxta uineam que fuit quondam Hemerici de Plateria, que omnia predicta predictus dominus Girardus tenebat a dicto priore et prioratu tanquam clericus ipsius prioratus, et per totam vitam suam pacifice possidebit. Hec autem omnia supradicta dictus prior, de communi laude et consensu fratrum suorum predictorum, dedit et concessit predicto Stephano et heredi eius quem ex legitima vxore sua susceperit, pacifice possidendam, sub annuo censu decem solidorum stephanensium persoluendorum dicto prioratui Sancti Justi, in festo Sancti Martini hiemalis. Si vero idem St. ex legitima vxore sua heredem non susceperit, hec omnia supradicta, cum omni melioratione et cum omnibus edificiis ibidem factis, post decessum ipsius, ad dictum prioratum sine contradictione aliqua pacifice reuertentur. Item, si idem Stephanus ad alium dominium seu ad alium dominum quam ad dictum prioratum se transtulerit, uel aliquo modo se alienauerit ab ipso prioratu, omnia supradicta, ipso et eodem facto, ad eundem prioratum libere et absolute deuenient et pacifice reuertentur. Que omnia supradicta, vt rata et stabilia permaneant, dominus Willermus de Chengins, canonicus Sancti Stephani Bisuntinensis, qui tunc temporis vices agebat venerabilis patris archiepiscopi Bisuntinensis, et Arduinus, capellanus de Arbosio, presentes litteras, ad peticionem parcium, sigillorum suorum reddiderunt munimine confirmatas. Actum anno Domini m° cc° quadragesimo nono, mense aprilis (Arch. du Jura, H. Prieuré d’Arbois. Original. Etait scellé sur doubles queues. Reste un fragment du sceau ogival en cire jaune d’Arduin, chapelain d’Arbois. Légende: — i capella — Au revers: Littere Stephani filii domini Girardi dicti Bertier de Arbosio, presbiteri, de homagio suo.)